**Ministru kabineta instrukcijas projekta “Grozījumi Ministru kabineta 2010.gada 29.jūnija instrukcijā Nr.6 “Kārtība, kādā sedzami Latvijas pārstāvju ceļa izdevumi līdz Eiropas Savienības Padomes darba grupu sanāksmju un Eiropas Savienības Padomes sanāksmju norises vietai un atpakaļ un viesnīcas (naktsmītnes) izdevumi ”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Instrukcijas projekta “Grozījumi Ministru kabineta 2010.gada 29.jūnija instrukcijā Nr.6 “Kārtība, kādā sedzami Latvijas pārstāvju ceļa izdevumi līdz Eiropas Savienības Padomes darba grupu sanāksmju un Eiropas Savienības Padomes sanāksmju norises vietai un atpakaļ un viesnīcas (naktsmītnes) izdevumi ”” (turpmāk – instrukcijas projekts) mērķis ir nodrošināt Latvijas pārstāvju, kas dodas uz Eiropas Savienības Padomes (turpmāk - Padome) darba grupām un Padomes sanāksmēm, ceļa izdevumu un viesnīcas izdevumu segšanu atbilstoši Padomes noteiktajām normām.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Instrukcijas projekts sagatavots, pamatojoties uz Padomes Ģenerālsekretariāta 2019.gada 31.janvāra Lēmuma Nr.54/18 par mutisko tulkošanu Eiropadomei, Padomei un tās darba sagatavošanas struktūrām un ES dalībvalstu delegātu ceļa izdevumu atlīdzināšanu īstenošanas noteikumiem (turpmāk – Lēmuma Nr.54/18 īstenošanas noteikumi), kas nosaka Padomes ģenerālsekretāra 2018.gada 19.decembra Lēmuma Nr.54/18 “Par mutisko tulkošanu Eiropadomei, Padomei un tās darba sagatavošanas struktūrām un ES dalībvalstu delegātu ceļa izdevumu atlīdzināšanu” (turpmāk - Lēmums Nr. 54/18) piemērošanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd spēkā esošā Ministru kabineta 2010.gada 29.jūnija instrukcija Nr.6 “Kārtība, kādā sedzami Latvijas pārstāvju Eiropas Savienības Padomes darba grupu sanāksmēs un Eiropas Savienības Padomes sanāksmēs ceļa un viesnīcas (naktsmītnes) izdevumi” (turpmāk – Instrukcija) ir izstrādāta saskaņā ar Padomes Ģenerālsekretāra 2011.gada 25.februāra lēmumu Nr.32/2011 “Par dalībvalstu delegātu ceļa izdevumu atlīdzināšanu” (turpmāk - Lēmums Nr. 32/2011).Padomes Ģenerālsekretārs 2013.gada 22.jūlijā izdeva lēmumu Nr. 30/2013 “Par dalībvalstu delegātu ceļa izdevumu atlīdzināšanu” (turpmāk - Lēmums Nr. 30/2013) ar kuru atcēla un aizstāja Lēmumu Nr.32/2011. Ņemot vērā, ka iepriekšējā Lēmuma Nr. 32/2011 īstenošanas noteikumi tika piemēroti attiecībā uz Lēmumu Nr. 30/2013, tad grozījumi Instrukcijā nebija nepieciešami.2019.gada 31.janvārī Padomes Ģenerālsekretariāts izdeva Lēmuma Nr.54/18 īstenošanas noteikumus, kas nosaka jaunā Lēmuma Nr.54/18 piemērošanas kārtību, paredzot papildus kompensējamos izdevumus dalībvalstu pārstāvjiem. Lēmuma Nr.54/18 īstenošanas noteikumi aizstāj līdzšinējos 2011.gada 1.marta Lēmuma Nr.32/2011 īstenošanas noteikumus. Līdzšinējos noteikumos paredzētais viesnīcu izmaksu maksimālais apmērs balstījās uz Padomes 2007.gada 27.marta regulu nr.337/2007, ar ko no 2007.gada 1.janvāra pielāgo tabulu, kas piemērojama Eiropas kopienu ierēdņu un pārējo darbinieku komandējumiem uz Bulgāriju un Rumāniju. Lēmums Nr.54/18 ir spēkā no 2019.gada 1.janvāra un atceļ Padomes Ģenerālsekretāra Lēmumu Nr. 30/2013 par dalībvalstu delegātu ceļa izdevumu atlīdzināšanu,” kā arī nosaka, ka ar 2019.gada 1.janvāri ir piemērojams Lēmuma Nr.54/18 īstenošanas noteikumos noteiktais apmērs attiecībā uz viesnīcas (naktsmītnes) izmaksu oficiālajiem apjomiem, kuri saskaņā ar Eiropas Komisijas 2016.gada 7.jūlija deleģētās regulas (ES) Nr. 2016/1611 par Eiropas Savienības ierēdņu un pārējo darbinieku komandējumiem uz dalībvalstīm piemērojamās tabulas pārskatīšanu (turpmāk – Regula) 1.pantu no 2019.gada 1.janvāra ir 148 EUR par personu Beļģijā un Luksemburgā.Līdz ar to nepieciešams grozīt Instrukciju, lai tā atbilstu Lēmumam Nr. 54/18 un tā īstenošanas noteikumiem.Ar instrukcijas projektu tiek aktualizēta Instrukcija.Instrukcijas projekts atbilstoši Lēmuma 54/18 īstenošanas noteikumiem paredz:1. Jaunu kompensējamo izdevumu apmēru. Dalībvalsts pārstāvim viesnīcas izdevumi tiek kompensēti no Padomes līdzekļiem saskaņā ar maksimālo summu (no 2019. gada 1.janvāra Beļģijā un Luksemburgā – 148 euro vienai personai par nakti), kas atbilst viesnīcas izmaksu oficiālajam maksimālajam apjomam, kas noteikts Regulas 1.pantā. Jauno kompensējamo izdevumu apjomu piemērošanu nosaka Lēmums Nr.54/18, kas stājās spēkā 2019.gada 1.janvārī un 2019.gada 31.janvāra Lēmuma Nr.54/18 īstenošanas noteikumi, kas paredz, ka Regula tiek piemērota attiecībā uz viesnīcas izmaksu maksimālo apjomu vienai personai par nakti Beļģijā un Luksemburgā sākot no 2019.gada 1.janvāra.Līdz ar to instrukcijas projekts paredz, ka viesnīcas izdevumi, kas radušies no 2019.gada 1.janvāra ir kompensējami saskaņā ar Instrukciju. Viesnīcas izdevumi institūcijām tiks kompensēti 2019.gada kompensējamo izdevumu ietvaros.2. Īpašos gadījumos ceļa izdevumu kompensēšanu par čarterreisa lidojumiem. Izmantojot čārterreisu, jāiesniedz apliecinošs dokuments, kurā norādīta kopējā izdevumu summa, pasažieru skaits un oficiālās delegācijas saraksts ar norādītiem vārdiem, uzvārdiem un amatiem. Čarterreisa izmaksas sadala uz visiem pasažieriem un tās var deklarēt oficiālā delegācijā iekļautie delegāti.Instrukcijas projekts paredz, ka institūcijas ir tiesīgas iesniegt Ārlietu ministrijā dokumentus ceļa izdevumu kompensēšanai par čārterreisa lidojumiem atbilstoši spēkā esošajai kārtībai par visu 2019.gadu.Turpmāk gadījumos, kad izmantoti viesnīcas (naktsmītnes) pakalpojumi, vairs nav nepieciešams iesniegt institūcijas informāciju par sanāksmes slēgšanas laiku, jo informācija par sanāksmes slēgšanas laiku pieejama Padomes Delegātu portālā *(Delegates Portal)*. Vienlaikus instrukcijas projekts atbilstoši pašreizējai situācijai precizē, ka Ārlietu ministrija aktuālo atbildību sadalījumu starp ministrijām par darba grupām un to kodus, kas apstiprināti Vecāko amatpersonu sanāksmē, publicē savā mājas lapā [www.mfa.gov.lv](http://www.mfa.gov.lv). Padomes darba grupas un to kodus nosaka Padomes Ģenerālsekretariāts. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija. |
| 4. | Cita informācija |  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiešās valsts pārvaldes iestāžu amatpersonas. |
| 2. | Tiesiskā regulējuma ietekme uz tautsaimniecību un administratīvo slogu | Instrukcijas projekta tiesiskais regulējums nemaina tiesības un pienākumus, kā arī veicamās darbības. Latvijas pārstāvju dalība Padomes un tās darba grupu sanāksmēs tiek nodrošināta par Padomes finansējumu. Instrukcijas projekts pēc būtības saglabā līdz šim spēkā esošo administratīvo procedūru, kādā sedzami Latvijas pārstāvju ceļa izdevumi līdz Padomes darba grupu sanāksmju un Padomes sanāksmju norises vietai un atpakaļ un viesnīcas (naktsmītnes) izdevumi.Ārlietu ministrija kā koordinējošā institūcija informē ministrijas par izmaiņām Padomes Ģenerālsekretariāta lēmumos. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana projekta izstrādē nav veikta, jo projekts būtiski nemaina esošo regulējumu un neparedz ieviest jaunas politiskās iniciatīvas. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiešās valsts pārvaldes iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildi paredzēts nodrošināt esošo funkciju ietvaros. Jaunas institūcijas netiek paredzētas, kā arī esošās institūcijas netiek likvidētas un reorganizētas. |
| 3. | Cita informācija | Instrukcijas projekta izpilde tiks nodrošināta Ārlietu ministrijas budžeta apakšprogrammai 70.06.00 “Latvijas pārstāvju ceļa izdevumu kompensācija, dodoties uz Eiropas Savienības Padomes darba grupu sanāksmēm un Padomes sanāksmēm” piešķirto līdzekļu ietvaros. |

Ārlietu ministrs E. Rinkēvičs

Vēja 67016487

aija.veja@mfa.gov.lv